**Operation: Mindcrime** on vuonna 2014 perustettu yhdysvaltalainen metalliyhtye, jota johtaa laulaja Geoff Tate. Se on nimetty hänen entisen yhtyeensä Queensrÿchen vuoden 1988 konseptialbumin *Operation: Mindcrimen* mukaan. Yhtye levyttää Frontiers Musicille, ja sen esikoisalbumi ilmestyi syyskuussa 2015.

Historia
--------

Yhtye juontuu kesäkuuhun 2012, jolloin muut alkuperäisjäsenet Eddie Jackson, Scott Rockenfield ja Michael Wilton erottivat Geoff Taten Queensrÿchesta. Tätä seurasi Taten aloittama oikeustaisto yhtyeen immateriaalioikeuksista, minkä aikana yhtyeestä oli olemassa kaksi levyttänyttä ja konsertoinutta kokoonpanoa. Taten versio julkaisi *Frequency Unknown* -albumin huhtikuussa 2013. Osapuolet pääsivät lopulta yhteisymmärrykseen oikeussalin ulkopuolella huhtikuussa 2014. Jackson, Rockenfield ja Wilton jatkoivat Queensrÿche-nimellä ostettuaan Taten osuuden yhtyeen taustayhtiöstä, ja Tate sai lisäksi yksinoikeuden esittää *Operation: Mindcrime*- ja *Operation: Mindcrime II* -albumeja kokonaisuudessaan.

Elokuussa 2014 päättyneen Queensrÿche-jäähyväiskiertueensa jälkeen Tate vaihtoi yhtyeensä nimeksi Operation: Mindcrime. Taten Queensrÿche-miehistöön kuuluivat kosketinsoittaja Randy Gane, kitaristi Kelly Gray, kitaristi Robert Sarzo, basisti Rudy Sarzo ja rumpali Simon Wright, joista Robert Sarzon yhteistyö Taten kanssa päättyi kuitenkin mainittuun kiertueeseen. Vuoden 2015 aikana ilmeni myös hänen veljensä Rudy Sarzon jättäneen yhtyeen ja kitaristi Scott Moughtonin, basisti John Moyerin ja rumpali-kitaristi Brian Tichyn puolestaan liittyneen. Heistä Moyer ja Tichy olivat soittaneet jo Taten Queensrÿchen live-esiintymisissä Rudy Sarzon ja Wrightin tuuraajina.

Nimenvaihtouutisen yhteydessä Tate kertoi yhtyeen työstävän albumitrilogiaa, jonka äänittäminen alkaisi syyskuussa 2014. Joulukuussa 2014 Operation: Mindcrime solmi levytyssopimuksen italialaisen Frontiers Musicin kanssa. Trilogian ensimmäinen osa *The Key* ilmestyi 18. syyskuuta 2015. Albumilla ovat mukana myös basisti Dave Ellefson, rumpali Scott Mercado ja laulaja Mark Daly. Toinen osa *Resurrection* seurasi runsas vuosi myöhemmin 23. syyskuuta 2016.

Jäsenet
-------

* Randy Gane – kosketinsoittimet
* Kelly Gray – kitara
* Scott Moughton – kitara
* John Moyer – basso
* Geoff Tate – laulu
* Brian Tichy – rummut
* Simon Wright – rummut

Diskografia
-----------

* *The Key*  (2015, Frontiers)
* *Resurrection*  (2016, Frontiers)
* *The New Reality*  (2017, Frontiers)

Lähteet
-------

1. 1 2  The Key  8.7.2015. Frontiers Music. Viitattu 8.8.2015. (englanniksi)
2. ↑  Titus, Christa: Queensryche, Geoff Tate Announce Lawsuit Settlement Terms *Billboard.com*.  28.4.2014. Viitattu 8.8.2015. (englanniksi)
3. ↑  Titus, Christa: Queensrÿche Reveals More Details About Settlement With Geoff Tate *Billboard.com*.  5.5.2014. Viitattu 8.8.2015. (englanniksi)
4. 1 2  Geoff Tate’s Queensrÿche To Forge Ahead As Operation: Mindcrime *Blabbermouth.net*.  30.7.2014. Viitattu 8.8.2015. (englanniksi)
5. 1 2  Geoff Tate’s Queensrÿche Taps Drummer Brian Tichy For Upcoming Shows *Blabbermouth.net*.  19.4.2013. Viitattu 8.8.2015. (englanniksi)
6. 1 2  Disturbed’s Moyer To Fill In For Rudy Sarzo For Five Geoff Tate's Queensrÿche Shows *Blabbermouth.net*.  29.4.2013. Viitattu 8.8.2015. (englanniksi)
7. 1 2  Robert Sarzo Explains His Non-Involvement With Geoff Tate’s New Post-Queensrÿche Band *Blabbermouth.net*.  11.12.2014. Viitattu 8.8.2015. (englanniksi)
8. ↑  Geoff Tate is back!  30.6.2015. Frontiers Music. Viitattu 8.8.2015. (englanniksi)
9. ↑  Geoff Tate’s Operation: Mindcrime Signs With Frontiers Music Srl *Blabbermouth.net*.  2.12.2014. Viitattu 8.8.2015. (englanniksi)
10. ↑  Operation: Mindcrime – Resurrection Frontiers Music. Viitattu 29.10.2016. (englanniksi)

Aiheesta muualla
----------------

* Operation: Mindcrimen sivusto (englanniksi)